b'\n_START_ARTICLE_\nIlmilinna\n_START_PARAGRAPH_\nIlmilinna on K\xc3\xb6yli\xc3\xb6ss\xc3\xa4 Ilmiinj\xc3\xa4rven rannalla sijaitseva kuvanveist\xc3\xa4j\xc3\xa4 Emil Cedercreutzin entinen taiteilijakoti. Rakennuksen suunnitteli arkkitehti Gustaf Strengell ja se valmistui vuonna 1905._NEWLINE_K\xc3\xb6yli\xc3\xb6nkartanossa syntynyt Cedercreutz piti Ilmilinnaa ateljeenaan vuoteen 1914 saakka. Samana vuonna h\xc3\xa4n muutti uuteen taiteilijakotiinsa Harjulaan, jonka oli rakennuttanut Harjavaltaan Kokem\xc3\xa4enjoen rannalle. Ilmilinnan pihamaalla sijaitsi Cedercreutzin monumentaaliveistos Ty\xc3\xb6n j\xc3\xa4lkeen, joka my\xc3\xb6hemmin siirrettiin Harjavaltaan ja on nyky\xc3\xa4\xc3\xa4n n\xc3\xa4ht\xc3\xa4viss\xc3\xa4 Emil Cedercreutzin museon pihassa._NEWLINE_Emil Cedercreutz ei itse milloinkaan pit\xc3\xa4nyt Ilmilinnasta. Sen rakennusty\xc3\xb6t aloitettiin taiteilijan Rooman matkan aikana syksyll\xc3\xa4 1904. Muistelmateoksessaan Yksin\xc3\xa4isyytt\xc3\xa4 ja ihmisvilin\xc3\xa4\xc3\xa4 h\xc3\xa4n kertoo olleensa j\xc3\xa4rkyttynyt n\xc3\xa4hdess\xc3\xa4\xc3\xa4n keskener\xc3\xa4isen rakennuksen ensimm\xc3\xa4ist\xc3\xa4 kertaa. Cedercreutz kuvaa muistelmissaan sen olleen "ep\xc3\xa4k\xc3\xa4yt\xc3\xa4nn\xc3\xb6llisen ja asuttavaksi kelpaamattoman" sek\xc3\xa4 sen arkkitehtuuria ja mittasuhteita "lahjattomiksi"._NEWLINE_Cedercreutzin j\xc3\xa4lkeen Ilmilinna oli pitk\xc3\xa4\xc3\xa4n Porin kaupungin omistuksessa ja se toimi lasten kes\xc3\xa4siirtolana. Rakennus palasi Cedercreutz-suvun omistukseen vuonna 1995, jolloin rakennuksessa suoritettiin mittavia kunnostust\xc3\xb6it\xc3\xa4.  Nyky\xc3\xa4\xc3\xa4n Ilmilinna on pelk\xc3\xa4st\xc3\xa4\xc3\xa4n yksityisk\xc3\xa4yt\xc3\xb6ss\xc3\xa4.'